मथुरा में भारी बारिश के चलते कार सहित यमुना में बहे दरोगा, बचाए गए
उत्तर प्रदेश के मथुरा जिले में शुक्रवार को बारिश के कारण कई वाहन तेजी से बहते हुए यमुना नदी में पहुंच गए। इस वाहनों में से एक वाहन एक दरोगा का भी था, जिन्हें स्थानीय दुकानदारों ने सूझबूझ से बचा लिया।
मथुरा: उत्तर प्रदेश के मथुरा जिले में शुक्रवार को बारिश के कारण कई वाहन तेजी से बहते हुए यमुना नदी में पहुंच गए। इस वाहनों में से एक वाहन एक दरोगा का भी था, जिन्हें स्थानीय दुकानदारों ने सूझबूझ से बचा लिया। बंगाली घाट पुलिस चौकी के प्रभारी धर्मेंद्र सिंह भाटी ने बताया, "दरअसल स्वामी घाट पर आसपास के इलाके से बड़ी मात्रा में पानी बहता हुआ यमुना नदी में जाता है जिसमें रास्ते में आने वाले वाहन भी इसकी चपेट में आ जाते हैं और बहकर नदी में पहुंच जाते हैं। ’’उन्होंने कहा, ‘‘आज भी कुछ वैसा ही हुआ। निकटवर्ती जिले से नारी निकेतन में एक महिला को पहुंचाने आए एक उप निरीक्षक भी कार सहित बहते चले गए। जिन्हें बहता देखकर लोगों ने बड़ी मुश्किल से बचाया।’’ उन्होंने बताया कि उप निरीक्षक को नहीं मालूम था कि यह तेज बहाव उन्हें सीधे यमुना में ले जाएगा। लेकिन वहां के दुकानदार और निवासीगण इस हकीकत को भलीभांति जानते थे, इसलिए उन्होंने चिल्लाकर उनसे किसी प्रकार कार से बाहर आने को कहा और कुछ ने उन्हें पकड़ कर बाहर निकलने में मदद की।भाटी के मुताबिक लोगों ने करीब आधा दर्जन दोपहिया वाहनों को भी नदी में डूबने से बचा लिया लेकिन कार और एक रिक्शे को नदी में जाने से नहीं बचा सके। देर शाम तक इन वाहनों को निकालने के प्रयास जारी थे।